„ Þetta er sérstakur tími í bankageiranum , “ segir Lilja Björk Einarsdóttir , bankastjóri Landsbankans , en hún tók við bankastjórastarfinu í byrjun árs 2017 . Þegar ég tók við byrjaði ég á að kynnast bankanum . Ég fór um bankann og ræddi við fólk um hvað það væri að gera og um framtíðarsýn þess . Í framhaldinu mótuðum við áherslur með viðskiptavininn í öndvegi og eftir þeim höfum við unnið undanfarin tvö ár . Áhættan þrýstist út á jaðrana Bankarnir hafa háð varnarbaráttu á mörgum vígstöðvum á fjármálamarkaði . Lífeyrissjóðir hafa sótt í sig veðrið í fasteignalánum til einstaklinga á lægri kjörum en bankarnir hafa getað boðið og stærstu íslensku fyrirtækin hafa getað sótt sér lánsfé erlendis á kjörum sem bankarnir hafa ekki getað keppt við . Bankarnir hafa bent á að bankaskatturinn hafi í för með sér að þeir greiði hærri skatta en minni fjármálafyrirtæki , lífeyrissjóðir og erlendir bankar sem komi niður á þeim kjörum sem þeir geti boðið sínum viðskiptavinum . Því til viðbótar hafi áherslan í fjármálaeftirliti á síðustu árum verið að gera sífellt meiri kröfur til bankanna sem skili sér í hærri kostnaði á meðan minni kvaðir hafi verið lagðar á lífeyrissjóði og minni fjármálafyrirtæki . Niðurfærsla tveggja sjóða hjá GAMMA sem greint var frá í lok september um tugi prósenta vegna mistaka í rekstri ýfði upp gömul sár í þjóðfélaginu og ljóst að vantraust í garð fjármálakerfisins er enn mikið . Í Hvítbók um framtíðarsýn fyrir fjármálakerfið sem gefin var út fyrir ári var birt niðurstaða könnunar um hvaða orð kæmi upp í hugann þegar fólk heyrði orðið bankakerfi . Orð á borð við græðgi , okur , vantraust , spilling og óheiðarleiki voru áberandi í niðurstöðunum . Lilja segir að hún hafi látið gera sömu könnun og gerð var í Hvítbókinni nema orðinu bankakerfinu var skipt út fyrir „ bankinn þinn “ . Þá birtist önnur og jákvæðari mynd : Traustur , þægilegur , góð þjónusta , góður og öruggur voru meðal þeirra orða sem oftast voru nefnd af viðskiptavinum . „ Stóra eign bankans er traust . Traust til þjónustunnar sem við veitum , viðskiptavinir treysta því að við séum ábyrg í okkar þjónustu og ráðgjöf og að bankinn sé rekinn á þann hátt að hann sé til staðar til framtíðar . Það er meginviðfangsefni okkar að byggja upp og viðhalda trausti . “ Hvað varðar eftirlit með fjármálaþjónustu þurfi að horfa á áhættu út frá víðara sjónarhorni . „ Augun eru sannarlega á bönkunum . Þegar það er sett mikið eftirlit á bankana þrýstist allskonar starfsemi út á jaðrana sem fær miklu minni athygli . Það þarf að jafna leikreglurnar því annars eykst áhættan í kerfinu og slíkt bitnar ekki síst á stærstu bönkunum . Það eru víðtækar reglur og kvaðir á fjármálastarfsemi og þau fyrirtæki sem eru á þessum markaði þurfa að hafa töluverðan mannfjölda , kerfi og fjármuni til að geta uppfyllt þær gæðakröfur sem gerðar eru , “ segir Lilja . Þá hefur hún einnig áhyggjur af því hvað gerist verði niðursveifla í hagkerfinu og lífeyrissjóðirnir þurfi að takast á við vanskil sjóðfélaga . „ Ef eitthvað kemur upp á erum við í allt annarri stöðu en lífeyrissjóðir að taka á móti viðskiptavinum í erfiðleikum . Við erum búin að fara margoft í gegnum ýmsar aðgerðir á borð við viðbrögð við greiðsluerfiðleikum og skilmálabreytingar fyrir tugþúsundir viðskiptavina . Það þarf að hugsa fyrirfram um hver áhættan er og hvaða kröfur eiga að vera til starfseminnar . “ Nánar er rætt við Lilju Björk í bókinni 300 stærstu sem er komin út . Hægt er að kaupa eintak af bókinni hér .